REPUBLIKA HRVATSKA

VARAŽDINSKA ŽUPANIJA

OPĆINA PETRIJANEC

OPĆINSKO VIJEĆE

KLASA: 372-01/19-01/2

URBROJ: 2186-06-01/19-69

Petrijanec, 31. siječnja 2019.

 Na temelju članka 35. stavka 2. Zakona o vlasništvu i drugim stvarnim pravima (»Narodne novine«, broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15 i 94/17) i članka 28. Statuta Općine Petrijanec (»Službeni vjesnik Varaždinske županije«, broj 16/13 i 52/17), Općinsko vijeće Općine Petrijanecna 15. sjednici održanoj dana 31. siječnja 2019. godine, donosi

**O D L U K U**

**o davanju na privremeno i povremeno korištenje poslovnog prostora**

**u objektima u vlasništvu Općine Petrijanec**

 **I. OPĆE ODREDBE**

**Članak 1.**

 Odlukom o davanju na privremeno i povremeno korištenje poslovnog prostora u objektima u vlasništvu Općine Petrijanec (u daljnjem tekstu: Odluka) uređuju se uvjeti i način davanja na privremeno i povremeno korištenje poslovnog prostora (u daljnjem tekstu: poslovni prostor) u objektima u vlasništvu Općine Petrijanec (u daljnjem tekstu: Općina) koji se ne koriste za obavljanje poslovne djelatnosti.

**Članak 2.**

Poslovni prostori iz članka 1. ove Odluke su:

1. Društveni dom u Petrijancu, Trg svetog Petra 8, Petrijanec
2. Društveni dom u Majerju, Ulica Stjepana Radića 113, Petrijanec
3. Društveni dom u Družbincu, Dravska ulica 8, Petrijanec
4. Društveni dom u Strmcu Podravskom, Ulica braće Radić 92, Petrijanec
5. Društveni dom u Novoj Vesi, Ulica Ljudevita Gaja 1, Nova Ves Petrijanečka, Petrijanec

 Poslovnim prostorima iz stavka 1. ovoga članka upravlja općinski načelnik Općine Petrijanec (u daljnjem tekstu: općinski načelnik).

**Članak 3.**

 Privremenim korištenjem u smislu ove Odluke smatra se kontinuirano korištenje prostora iz članka 2. ove Odluke kroz određeno razdoblje, ne duže od 12 mjeseci, iznimno duže u slučajevima za potrebe prijave projekta korisnika na fondove.

 Povremenim korištenjem u smislu ove Odluke smatra se korištenje prostora iz članka 2. ove Odluke za koje se potreba pojavljuje od vremena do vremena i traje neprekidno najduže 7 dana: za redovne aktivnosti političkih stranaka i udruga građana, održavanje sastanaka, predavanja, prezentacija, tribina, sajmova, izložbi, proslava, kulturno - zabavnih i sportskih priredbi i manifestacija, karmina, svadbenih svečanosti, proslave krštenja, svete potvrde, zabava i obljetnica i sl.

 **II. UVJETI I NAČIN DAVANJA POSLOVNOG PROSTORA NA POVREMENO ILI PRIVREMENO KORIŠTENJE**

**Članak 4.**

 Poslovni prostor daje se na privremeno i povremeno korištenje pravnoj osobi, dok se fizičkim osobama poslovni prostor daje na povremeno korištenje (u daljnjem tekstu: Korisnik) na temelju podnesenog zahtjeva.

 Iznimno od stavka 1. ovog članka poslovni prostor može se dati na privremeno korištenje mjesnim odborima kao oblicima mjesne samouprave, a radi ostvarivanja neposrednog sudjelovanja građana u odlučivanju o lokalnim poslovima.

 Zahtjev za davanje na privremeno ili povremeno korištenje poslovnog prostora Korisnik podnosi Jedinstvenom upravnom odjelu Općine Petrijanec u pismenom obliku najkasnije 5 radnih dana prije održavanja aktivnosti.

Zahtjev iz stavka 2. ovoga članka obavezno sadrži:

* podatke o Korisniku,
* podatke o poslovnom prostoru za koji se podnosi zahtjev za privremeno ili povremeno korištenje,
* naznaku aktivnosti, odnosno namjenu za koju se želi koristiti poslovni prostor,
* vremensko razdoblje, donosno dužinu trajanja privremenog odnosno povremenog korištenja poslovnog prostora.

 Zahtjev se podnosi na obrascu čiji izgled i sadržaj utvrđuje Jedinstveni upravni odjel Općine Petrijanec.

 Iznimno od prethodno navedenih odredaba ovog članka, namjera korištenja prostora u smislu rezervacije određenog poslovnog prostora iz čanka 2. ove Odluke može se iskazati potpisivanjem Izjave o namjeri korištenja prostora (u daljnjem tekstu: Izjava).

**Članak 5.**

 Privremeno ili povremeno korištenje poslovnog prostora neće se odobriti Korisniku koji:

* ima nepodmirene obveze prema Općini po bilo kojem osnovu,
* ne ispunjava ili nije ispunio ranije obveze iz ugovora o privremenom ili povremenom korištenju poslovnog prostora.

**Članak 6.**

 Na temelju podnesenog pisanog zahtjeva, Općina i Korisnik sklapaju Ugovor o privremenom ili povremenom korištenju poslovnog prostora.

 Ugovor u ime Općine sklapa općinski načelnik.

**Članak 7.**

 Ugovor o privremenom korištenju poslovnog prostora obvezno sadrži:

* podatke o ugovornim stranama,
* podatke o poslovnom prostoru koji se daje na korištenje,
* podatke o namjeni korištenja poslovnog prostora,
* vremensko razdoblje, odnosno dužinu trajanja korištenja poslovnog prostora,
* iznos i način plaćanja naknade za korištenje poslovnog prostora, ukoliko se poslovni prostor koristi duže od 30 dana
* prava i obveze korisnika u svezi s korištenjem poslovnog prostora.

**Članak 8.**

 Ugovor o povremenom korištenju poslovnog prostora obvezno sadrži:

* podatke o ugovornim stranama
* podatke o poslovnom prostoru,
* namjenu za koju se koristi poslovni prostor,
* vrijeme (trajanje) korištenja prostora,
* iznos naknade ili odredbu da se za korištenje ne plaća naknada,
* prava i obveze korisnika u svezi s korištenjem poslovnog prostora.

 **III. RASKID UGOVORA**

**Članak 9.**

 Općinski načelnik može jednostrano raskinuti ugovor o privremenom ili povremenom korištenju poslovnog prostora, ako se:

* prostor koristi protivno odredbama ugovora,
* načinom korištenja oštećuje prostor,
* naknada za korištenje ili podmirenje režijskih troškova ne plaća uredno,
* ako je prostor potreban vlasniku radi aktivnosti bitnih za rad Općine.

 Korisnik može raskinuti ugovor pisanim putem iz opravdanih razloga u razumnom roku.

 **IV. VISINA NAKNADE ZA PRIVREMENO I POVREMENO KORIŠTENJE**

**Članak 10.**

 Poslovni prostor daje se na privremeno ili povremeno korištenje uz naknadu.

 Iznimno od odredbe iz stavka 1. ovoga članka, poslovni prostor daje se na privremeno ili povremeno korištenje bez naknade za:

* aktivnosti mjesnih odbora,
* aktivnosti udruga koje skrbe za osobe s invaliditetom i humanitarnih udruga,
* aktivnosti kulturno-umjetničkih, socijalnih, sportskih, udruga mladih i drugih udruga koje neposredno sudjeluju u realizaciji programskih aktivnosti Općine,
* kulturne manifestacije čiji organizator su osnovne škole ili udruge s područja Općine,
* aktivnosti kojima se informiraju pojedine grupe građana Općine, a koje su od značaja za život i napredak stanovništva (predavanja, savjetovanja, prezentacija i godišnjih skupština i slično za koja se ne naplaćuju ulaznice ili neki drugi oblik naknade),
* za sastanke, prezentacije i ostale priredbe i manifestacije gdje je Općina organizator ili suorganizator,
* udruge, društva i klubovi s područja općine ili koje djeluju u interesu Općine.

 Općinski načelnik može na temelju pismenog zahtjeva odobriti oslobođenja od plaćanja naknade za korištenje poslovnih prostora i za druge aktivnosti za koje utvrdi da su od interesa za Općinu ili njeno stanovništvo.

**Članak 11.**

 U slučaju oslobođenja od plaćanja naknade za korištenje poslovnog prostora iz članka 2. stavka 1. ove Odluke, Korisnik koji je potpisao Ugovor o privremenom korištenju poslovnog prostora u vlasništvu Općine, obvezan je podmiriti troškove režija (električna energija, voda, plin za grijanje u zimskoj sezoni), a prema stvarnoj potrošnji i jediničnoj cijeni energenta.

**V. IZNOS NAKNADE ZA KORIŠTENJE PROSTORIJA DRUŠTVENIH DOMOVA**

**Članak 12.**

1. **KORIŠTENJE PROSTORIJA ZA SVADBENE SVEČANOSTI**

 Naknada za korištenje dvorane društvenih domova s kuhinjom radi organiziranja svadbenih svečanosti utvrđuje se u iznosu:

**a) Društveni dom Petrijanec**

 **Velika dvorana:**

* za pravne ili fizičke osobe s prebivalištem, odnosno sjedištem na području Općine Petrijanec u iznosu od 1.500,00 kn,
* za pravne ili fizičke osobe bez prebivališta, odnosno sjedišta na području Općine Petrijanec u iznosu od 2.500,00 kn.

**b) Društveni dom Nova Ves**

* za pravne ili fizičke osobe s prebivalištem, odnosno sjedištem na području Općine Petrijanec u iznosu od 760,00 kn,
* za pravne ili fizičke osobe bez prebivališta, odnosno sjedišta na području Općine Petrijanec u iznosu od 1.520,00 kn

 Prostorije i oprema društvenih domova radi organiziranja svadbenih svečanosti izdaju se na korištenje po zahtjevu Korisnika 2 dana prije održavanja svečanosti, a Korisnik je iste dužan predati Općini dan nakon održane svečanosti.

 **B) KORIŠTENJE PROSTORIJA ZA JEDNODNEVNE AKTIVNOSTII**

 Naknada za korištenje dvorane društvenih domova radi organiziranja jednodnevnih aktivnosti, npr. krštenja, svete potvrde, zabava i obljetnica utvrđuje se u iznosu:

**a) Društveni dom Petrijanec**

**Velika dvorana:**

* za pravne ili fizičke osobe s prebivalištem, odnosno sjedištem na području Općine Petrijanec u iznosu od 400,00 kn (ljetno korištenje 01.04.- 30.09.)
* za pravne ili fizičke osobe s prebivalištem, odnosno sjedištem na području Općine Petrijanec u iznosu od 500,00 kn (zimsko korištenje 01.10.- 31.03.)
* za pravne ili fizičke osobe bez prebivališta, odnosno sjedišta na području Općine Petrijanec u iznosu od 700,00 kn (ljetno i zimsko korištenje)

**Mala dvorana:**

* za pravne ili fizičke osobe s prebivalištem, odnosno sjedištem na području Općine Petrijanec u iznosu od 200,00 kn (ljetno korištenje 01.04.- 30.09.)
* za pravne ili fizičke osobe s prebivalištem, odnosno sjedištem na području Općine Petrijanec u iznosu od 300,00 kn (zimsko korištenje 01.10.- 31.03.)
* za pravne ili fizičke osobe bez prebivališta, odnosno sjedišta na području Općine Petrijanec u iznosu od 500,00 kn (ljetno i zimsko korištenje)

**b) Društveni dom Majerje**

* za pravne ili fizičke osobe s prebivalištem, odnosno sjedištem na području Općine Petrijanec u iznosu od 300,00 kn,
* za pravne ili fizičke osobe bez prebivališta, odnosno sjedišta na području Općine Petrijanec u iznosu od 500,00 kn

**c) Društveni dom Družbinec**

* za pravne ili fizičke osobe s prebivalištem, odnosno sjedištem na području Općine Petrijanec u iznosu od 300,00 kn,
* za pravne ili fizičke osobe bez prebivališta, odnosno sjedišta na području Općine Petrijanec u iznosu od 500,00 kn

**d) Društveni dom Strmec Podravski**

* za pravne ili fizičke osobe s prebivalištem, odnosno sjedištem na području Općine Petrijanec u iznosu od 200,00 kn,
* za pravne ili fizičke osobe bez prebivališta, odnosno sjedišta na području Općine Petrijanec u iznosu od 300,00 kn

**e) Društveni dom Nova Ves**

* za pravne ili fizičke osobe s prebivalištem, odnosno sjedištem na području Općine Petrijanec u iznosu od 190,00 kn,
* za pravne ili fizičke osobe bez prebivališta, odnosno sjedišta na području Općine Petrijanec u iznosu od 380,00 kn

 Prostorije i oprema društvenih domova radi organiziranja jednodnevnih proslava izdaju se na korištenje po zahtjevu Korisnika 1 dan prije održavanja proslave, a Korisnik je iste dužan predati Općini dan nakon održane proslave.

**C) KORIŠTENJE PROSTORIJA ZA OSTALE MANIFESTACIJE, PROGRAME, PREDSTAVE, PREZENTACIJE I PRODAJNE SAJMOVE**

 Naknada za korištenje dvorane društvenih domova bez kuhinje i prateće opreme i ostalih prostora u vlasništvu općine radi organiziranja ostalih raznih manifestacija, programa, predstava, prezentacija i prodajnih sajmova za koje **ne postoji osnova za oslobođenje plaćanja naknade**, naknada se utvrđuje u iznosu naknade za korištenje dvorane društvenih domova radi organiziranja jednodnevnih aktivnosti.

 Prostorije društvenih domova i ostalih prostora u vlasništvu općine radi raznih manifestacija, programa, predstava, prezentacija i prodajnih sajmova izdaju se na korištenje Korisniku dan prije održavanja manifestacije, programa, predstave, prezentacije ili prodajnog sajma, a Korisnik je iste dužan predati Općini isti dan po završetku manifestacije, programa, predstave, prezentacije ili prodajnog sajma.

**VI.** **KORIŠTENJE PROSTORIJA ZA POTREBE POLITIČKIH STRANAKA**

**Članak 13.**

 Naknada za korištenje poslovnih prostora političkim strankama koje imaju svoju podružnicu u Općini Petrijanec radi održavanja predizbornih skupova i sastanaka utvrđuje se u iznosu od 100,00 kuna godišnje.

**VII. PRIMOPREDAJA POSLOVNIH PROSTORA**

**Članak 14.**

 Nakon potpisivanja Ugovora o povremenom ili privremenom korištenju poslovnih prostora u vlasništvu Općine, kojim se utvrđuje visina naknade za korištenje, Korisnik je dužan podmiriti utvrđeni iznos naknade sukladno odredbama ugovora.

 Temeljem potpisanog Ugovora vrši se primopredaja prostorija i opreme poslovnog prostora.

 Naknada za korištenje prostorija društvenih domova uplaćuje se u korist žiro računa Općine.

 Kada se u poslovnim prostorima Općine koristi autorska glazba putem žive glazbe ili glazbe s elektroničkih medija (u slučaju svadbi, proslava, koncerata), Korisnik se obvezuje pribaviti dozvolu za korištenje navedenih autorskih glazbenih djela i platiti autorsku naknadu, te potvrdu o uplati iste dostaviti Općini prije održavanja proslave i primopredaje.

 Ukoliko Korisnik ne pribavi dozvolu iz prethodnog stavka, u potpunosti snosi odgovornost za nepridržavanje obveza iz Zakona o autorskom pravu.

**Članak 15.**

 Prilikom preuzimanja poslovnih prostora iz članka 2. ove Odluke sastavlja se zapisnik o preuzimanju, a Korisnik će s ovlaštenom osobom Općine obaviti pregled prostora i stvari.

 Svojim potpisom zapisnika o preuzimanju Korisnik potvrđuje da je prostorije poslovnog prostora u vlasništvu Općine preuzeo s opremom i inventarom u ispravnom stanju i određenom broju, te uredan i čist.

 U poslovni prostor, u pravilu, nije dopušteno unošenje namještaja, opreme i predmeta.

 Iznimno od odredbe iz stavka 3. ovoga članka, općinski načelnik može Korisniku odobriti privremeno unošenje opreme i predmeta koji služe za provođenje aktivnosti vezanih uz namjenu za privremeno korištenje poslovnog prostora.

**Članak 16.**

 Korisnik je nakon preuzimanja prostora i stvari dužan voditi računa o preuzetim obvezama, a za sve eventualne štete i manjkavosti snosi punu odgovornost i plaća utvrđenu štetu uvećanu za 20% tržne vrijednosti oštećene ili izgubljene stvari, odnosno inventara.

**Članak 17.**

 Nakon korištenja Korisnik vraća prostorije i opremu društvenih domova putem zapisnika o primopredaji ovlaštenoj osobi koja svojim potpisom potvrđuje da je Korisnik vratio poslovni prostor u stanju u kakvom je preuzeo.

 Evidenciju o rasporedu korištenja poslovnog prostora, zaprimanju zahtjeva za davanje na privremeno ili povremeno korištenje poslovnog prostora vodi Jedinstveni upravni odjel Općine Petrijanec, a evidenciju o stanju opreme i inventara vodi ovlaštena osoba Općine.

**VIII. PRIJELAZNE I ZAVRŠNE ODREDBE**

**Članak 18.**

 Ova Odluka stupa na snagu osmog dana od dana objave u »Službenom vjesniku Varaždinske županije«.

 Potpredsjednik Općinskog vijeća

 Roman Strelec, v. r.